ມີເດຍລາວແຂວງຫຼວງພະບາງ ຂໍ້ມູນ: ສຸລິພົນ ວິໄລພອນ; ຮຽບຮຽງ: ສົມພອນ ສຸວັນທອນ.
ກອງປະຊຸມສ່ອງແສງວຽກງານຮອບດ້ານເຂດສ່ອງແສງທີ 5 ປະຈຳໄຕມາດ II ຂອງກອງບັນຊາການທະຫານແຂວງຫຼວງພະບາງໄດ້ຈັດຂື້ນ ຢູ່ທີ່ກອງບັນຊາການທະຫານເມືອງຈອມເພັດເປັນເຈົ້າພາບ ຕອນເຊົ້າວັນທີ 10 ມີຖຸນາ 2021 ນີ້ ໂດຍການເປັນປະທານຂອງ ສະຫາຍ ພັນເອກ ສີວິໄຊ ເພັງສັນຕິສຸກ, ສະມາຊິກສະພາແຫ່ງຊາດ, ຄະນະປະຈຳພັກກອງບັນຊາການ, ຫົວໜາຫ້ອງການເມືອງທະຫານແຂວງ, ມີຕາງໜ້າຈາກ 6 ຫົວໜ່ວຍກົມກອງຄື: ກອງບັນຊາການທະຫານນະຄອນ-ຫຼວງພະບາງ, ທະຫານເມືອງຊຽງເງິນ, ໂຮງຮຽນການທະຫານທ້ອງຖິ່ນ, ທະຫານເມືອງຈອມເພັດ, ກອງພັນ 414, ກອງບັນຊາການທະຫານເມືອງນານ, ແຂກຮັບເຊີນຈາກກົມກອງອ້ອມຂ້າງເຂົ້າຮ່ວມ.
ໃນກອງປະຊຸມຜູ້ຕາງໜ້າບັນດາກົມກອງ ໄດ້ພັດປ່ຽນກັນຂື້ນສ່ອງແສງລາຍງານສະພາບການອັນພົ້ນເດັ່ນ ໂດຍສະເພາະກໍ່ແມ່ນສະພາບຂອງສັດຕູ, ສະພາບຂອງປະຊາຊົນ ແລະ ບັນຫາປາກົດການຫຍໍ້ທໍ້ໃນສັງຄົມ ວຽກງານທີ່ໄດ້ສຸມໃສ່ຈັດຕັ້ງປະຕິບັດໂດຍປິ່ນອ້ອມ 4 ໜ້າທີ່ໃຫຍ່ 26 ແຜນງານທີຄະນະພັກຂັ້ນເທິງໄດ້ວາງລົງມາ ເຊິ່ງໃນນີ້ອັນພົ້ນເດັ່ນແມ່ນການເຄື່ອນໄຫວເຮັດໃຫ້ສະພາບມີຄວາມສະຫງົບ ໄດ້ຈັດຕັ້ງກໍາລັງຫັນລົງກໍ່ສ້າງຮາກຖານການເມືອງປະຊາຊົນ ເຄື່ອນໄຫວຕາມພາລະບົດບາດ 4 ເນື້ອໃນ 4 ຄາດໝາຍ ຕິດພັນກັບການພັດທະນາຊົນນະບົດຮອບດ້ານ, ວຽກງານ 3 ສ້າງ ແລະ ການສ້າງກຸ້ມບ້ານປ້ອງກັນຊາດເຂັ້ມແຂງ, ກຸ່ມບ້ານປ້ອມໝັ້ນສູ້ຮົບຕິດລຽນ ໄປພ້ອມກັບການເຮັດວຽກງານສຶກສາປ້ອງກັນຊາດໃນບັນດາສະຖາບັນແຫ່ງຕ່າງໆ ແລະ ເຄື່ອນໄຫວຕ້ານ-ສະກັດກັ້ນໜໍ່ແໜງທີ່ກໍ່ຄວາມບໍສະຫງົບ, ເປີດອົບຮົມການເມືອງ-ການທະຫານປັບປຸງລະບອບ ລະບຽບແບບແຜນ, ປັບປຸງລະບົບປະຈໍາການຂອງກົມກອງຢ່າງເຂັ້ມງວດປົກກະຕິ ແລະ ຈັດຕັ້ງກໍາລັງເຄື່ອນໄຫວສາລະເວ ພ້ອມທັງຕັ້ງທັບອັບປ່ອງຂ້າມລອຍຂອງກຸ່ມຄົນທີ່ບໍ່ຫວັງດີ ເຮັດໃຫ້ຂອບເຂດຮັບຜິດຊອບມີສະຖຽນລະພາບ ແລະ ສະຫງົບປອດໄພໂດຍພື້ນຖານ.
ພ້ອມກັນນີ້ຍັງເຄື່ອນໄຫວເຮັດວຽກງານຮັບປະກັນພະລາທິການ – ເຕັກນິກ ແລະ ປັບປຸງກໍາສ້າງກົມກອງບົນຈິດໃຈເພິ່ງຕົນເອງ ກຸ້ມຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງ ຕິດພັນກັບການສ້າງແຫຼ່ງລາຍຮັບ ເພື່ອປັບປຸງເຮັດໃຫ້ຊີວິດການເປັນຢູ່ຂອງອ້າຍເອື້ອຍນ້ອງພະນັກງານ – ນັກຮົບໄດ້ຢູ່ດີກິນດີ ເພື່ອຮັບປະກັນເຮັດໃຫ້ຊີວິດການເປັນຢູ່ຂອງກົມກອງໄດ້ຮັບການພັດທະນາດີຂື້ນເທື່ອລະກ້າວ. ວຽກງານກໍ່ສ້າງພັກ-ກໍ່ສ້າງພະນັກງານ ແມ່ນໄດ້ປະຕິບັດຕາມຫຼັກການທີ່ຖືກຕ້ອງສອດຄ່ອງ ໂດຍຖືສໍາຄັນທາງດ້ານຄຸນນະພາບ ແລະ ວຽກງານອື່ນໆທີ່ປິ່ນອ້ອມໜ້າທີ່ການເມືອງຂອງແຕ່ລະກົມກົມກອງ.
ໃນໂອກາດຕອນທ້າຍກອງປະຊຸມ ສະຫາຍ ພັນເອກ ສີວິໄຊ ເພັງສັນຕິສຸກ ໄດ້ມີຄໍາເຫັນຊີ້ນໍາ ແລະ ຮຽກຮ້ອງໃຫ້ຄະນະພັກແຕ່ລະຫົວໜ່ວຍກົມກອງ ຕ້ອງເພີ່ມທະວີບົດບາດການນໍາພາ – ບັນຊາ ແລະ ປັບປຸງລະບຽບແບບແຜນວິທີ່ເຮັດວຽກໃຫ້ໜັກແໜ້ນ ຕິດພັນກັບການຈັດຕັ້ງປະຕິບັດ 7 ລະບອບ 18 ວຽກໃຫ້ເຂັ້ມງວດ, ເພີ່ມທະວີການຈັດຕັ້ງກໍາລັງຫັນລົງກໍ່ສ້າງຮາກຖານການເມືອງຕິດພັນກັບ 4 ເນື້ອໃນ 4 ຄາດໝາຍ, ສືບຕໍ່ເຄື່ອນໄຫວແກ້ໄຂບັນຫາປາກົດການຫຍໍ້ທໍ້ໃນສັງຄົມ ໂດຍສະເພາະແມ່ນການລັບລອບຕັດໄມ້ທໍາລາຍປ່າແບບຊະຊາຍ, ການເຄື່ອນຍ້າຍຖິ່ນລໍາເນົາທີ່ບໍ່ຖືກຕ້ອງ, ການຂ້າຂາຍເຖື່ອນ, ການເຂົ້າ-ອອກເມືອງ ແລະ ບັນຫາສິງເສບຕິດອື່ນໆໃຫ້ໝົດໄປ. ສືບຕໍ່ຄຸ້ມຄອງຊາຍແດນໃຫ້ມີຄວາມສະຫງົບ ໂດຍຈັດຕັ້ງກໍາລັງເຄື່ອນໄຫວເກັບກໍາຂໍ້ມູນປະສານສົມທົບກັບອໍານາດການປົກຄອງທ້ອງຖິ່ນຢ່າງເປັນປົກກະຕິ, ສືບຕໍ່ປົກປັກຮັກສາລົດລາພາຫະນະ ອາວຸດກະສູນ ເຕັກນິກໂດຍປະຕິບັດລະບອບບົວລະບັດຜັດເຊັດ ຮັບປະກັນກ່ຽມພ້ອມສູ້ຮົບ, ພ້ອມກັນນີ້ກໍ່ຕ້ອງຊຸກຍູ້ຂະບວນການສ້າງຜົນງານ ເພື່ອຄໍ່ານັບຮັບຕ້ອນໂອກາດວັນປະຫວັດສາດທີ່ສໍາຄັນຂອງຊາດ ຂອງພັກ ແລະ ຂອງກອງທັບໃຫ້ມີບັນຍາກາດຟົດຟື້ນຕໍ່ເນື່ອງ ແລະ ມີເນື້ອໃນຄວາມໝາຍສໍາຄັນຢ່າງເລິກເຊິ່ງ.